סיינטולוגיה בישראל

שלום לכולם,

שמי שרית ואני סיינטולוגית לשעבר. הקמתי את הוויקי הזה בשביל ליצור מקום אחד משותף שבו ניתן יהיה למצוא חומר על סיינטלוגיה ממקורות שונים באינטרנט. אני מזמינה את כולכם לתרום ולהוסיף חומר כאוות נפשכם.

למי מיועד הוויקי?


 * סיינטולוגים

הוויקי הזה מיועד בראש ובראשונה לסיינטולוגים. כנסיית הסיינטולוגיה מצנזרת מידע רב ומראה לקהילת הסיינטולוגים רק מידע בעל ערך יחצני חיובי. לפי האמונה הסיינטולוגית אדם צריך לחשוב בעצמו ולא לקבל דברים כמובנים מאליהם. רון האברד ממליץ לקרוא ולבדוק נתונים רבים, ולשפוט בעצמך מה נכון בהם ומה לא.

לכן, אם אתם סיינטולוגים, אני מפצירה בכם לעבור לעידן הווב 2.0, תוכן שמיוצר על ידי גולשים, ולהוסיף תוכן משלכם. אני אשמח אם תעלו לכאן סיפורי הצלחה, דעות ותגובות. יש לזכור לפעול לפי חוקי הנימוס של וויקי, ומומלץ להסביר בקצרה מדוע ביצעתם את העריכה בעמוד. אם אתם נציגים רשמיים של הארגון, אני אשמח אם תזדהו ותביעו את דעתכם באופן גלוי ופתוח.


 * סיינטולוגים לשעבר

אם יצאתם מסיינטולוגיה או שאתם "לא על הקווים", אם הכנסייה עשתה לכם עוולות שמוטב לא לדבר עליהן, אם בני משפחה או אחרים הצילו אתכם, כאן המקום שלכם. כאן תוכלו להעלות סיפורים אישיים, להשתתף בדיונים, להוסיף ערכים וללמוד דברים חדשים. ברוכים הבאים.

אקטיביסטים

אם אתם פעילים בעד חופש הדיבור, נגד ניצול או כל סיבה אחרת, ונתקלתם בנושא הסיינטולוגיה, אתם מוזמנים לכתוב, להוסיף ולעדכן, ובעצם, כל מה שבא לכם.

פסיכולוגים, פסיכיאטרים, מטפלים

סיינטולוגיה תוקפת בחריפות את כל שיטות הטיפול הקיימות, מרפואה לפסיכולוגיה ועד למדיטציה. כאן תוכלו להוסיף מאמרים, דעות, לינקים ומחקרים בנושא, ולהביא את הזווית האישית שלכם בנושא.

קרובי משפחה של סיינטולוגים

קרוב משפחה או חבר טוב נכנסו לסיינטולוגיה? כאן תוכלו למצוא מידע מגוון ובתקווה גם מאוזן, ותוכלו להבין טוב יותר היכן יקירכם נמצא, ומה לעזאזל כדאי לעשות.

אך קדימה, בואו נבנה פורטל סיינטולוגי אנושי, וננסה איכשהו להבין את התופעה המכונה סיינטולוגיה.